S-257/2012

Mál þetta, sem þingfest var 13. september sl., og dómtekið þann 20. sama mánaðar, er höfðað með ákæru útgefinni af lögreglustjóranum á Selfossi, dagsettri 11. júlí 2012, á hendur A, kt. 000000-0000, til heimilis að […], […],

„fyrir fíkniefna- og umerðarlagabrot

með því að hafa, snemma morguns sunnudaginn 15. apríl 2012 ekið bifreiðinni YB-593 austur Suðurlandsveg niður Kamba, Sveitarfélaginu Ölfusi, óhæfur til að stjórna bifreiðinni örugglega vegna áhrifa tetrahýdrókannabínóls og fyrir að hafa umrætt sinn haft í vörslu sinni 1,29 g af tóbaksblönduðu kannabisefni sem lögregla fann við leit í bifreið ákærða eftir handtöku hans.

Teljast brot ákærða varða við 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66,2006, sbr. 1. mgr. 100. gr. nefndra umferðarlaga og 2. gr., sbr. 5. gr. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist, að ákærði verði dæmdur til refsingar og til að sæta sviptingu ökuréttar, samkvæmt 101. og 102. gr. umferðarlaga nr. 50, 1987 með síðari breytingu, og til að sæta upptöku á framangreindum fíkniefnum (efnaskrá nr. 22606), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins ásamt T-kk-þgf R-kk-þgf S-kk-þgf hrl, sem skipaður var verjandi ákærða að hans ósk. Ákærði fékk frest til að taka afstöðu til sakarefnisins og kom aftur fyrir dóminn þann 20. september sl. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómurinn taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Kom þá meðal annars fram að ákærði er nú í meðferð og lagði verjandi fram gögn þess efnis.

Í matsgerð frá rannsóknastofu Háskóla Íslands í lyfja- og eiturefnafræðum kemur fram að kannabínóíðar hafi fundist í þvagi ákærða. Þá hafi í blóði hans mælst tetrahýdrókannabínól 1,9 ng/ml. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðum gögnum hefur ákærði þrisvar sinnum áður sætt refsingu, þar af tvisvar sinnum fyrir akstur undir áhrifum fíkniefna. Þannig var ákærði þann 16. júlí 2009 dæmdur til greiðslu sektar fyrir slíkt brot og þá gekkst hann undir sátt við sýslumanninn á Hvolsvelli þann 14. maí 2010, m.a. fyrir brot gegn 45. gr. a. umferðarlaga nr. 50/1987, þar sem honum var gerð sekt og hann sviptur ökurétti í tólf mánuði. Ákærði er nú sakfelldur fyrir akstur undir áhrifum fíkniefna og er brot hans ítrekað öðru sinni.

Með vísan til dómvenju er refsing ákærða hæfilega ákveðin fangelsi í 30 daga, en ekki þykja efni til að skilorðsbinda refsinguna.

Með vísan til 101. og 102. gr., sbr. sérstaklega 3. mgr. 101. gr. umferðarlaga nr. 50/1987, með síðari breytingum, ber að svipta ákærða ökurétti ævilangt, frá birtingu dóms þessa að telja.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk 1,29 g af tóbaksblönduðu kannabisefni, sem lögregla lagði hald á við rannsókn málsins, sbr. efnaskrá lögreglu nr. 22606.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, samtals 166.968 krónur, sem skiptist þannig að sakarkostnaður samkvæmt yfirliti lögreglu er samtals 96.968 kr. og þóknun skipaðs verjanda ákærða, T-kk-ef R-kk-ef S-kk-ef hrl., sem er ákveðin 70.000 kr., að teknu tilliti til virðisaukaskatts.

S-kvk-nf I-kvk-nf, aðstoðarmaður dómara, kveður upp dóm þennan.

D ó m s o r ð :

Ákærði, A, sæti fangelsi í 30 daga.

Ákærði er sviptur ökurétti ævilangt, frá birtingu dóms þessa að telja.

Gerð eru upptæk 1,29 g af tóbaksblönduðu kannabisefni, sbr. efnaskrá lögreglu nr. 22606.

Ákærði greiði sakarkostnað, 96.968 kr. samkvæmt yfirliti lögreglu, auk 70.000 kr., sem er þóknun skipaðs verjanda, T-kk-ef R-kk-ef S-kk-ef hrl., að teknu tilliti til virðisaukaskatts.

S-kvk-nf I-kvk-nf.